DA Den Europæiske Unions Tidende C 108/18

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 108/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ISTARSKO EKSTRA DJEVIČANSKO MASLINOVO ULJE«

EU-nr.: HR-PDO-0005-01358 — 30.7.2015

BOB ( X ) BGB ( )

1. Betegnelse(r)

»Istarsko ekstra djevičansko maslinovo ulje«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

»Istarsko ekstra djevičansko maslinovo ulje« er ekstra jomfruolie, som udvindes direkte af oliventræets frugter (Olea europaea L.) udelukkende med mekaniske metoder.

Ved markedsføringen skal olien besidde følgende fysisk-kemiske og organoleptiske egenskaber:

— indhold af frie fedtsyrer, udtrykt i oliesyre: ≤ 0,4 %

— peroxidtal: ≤ 6 mmol O2/kg

— K232: ≤ 2,25

— K270: ≤ 0,20

— Delta-K: ≤ 0,01

— aroma: middel til udtalt aroma af friske oliven, frugt, grøntsager og anden grøn vegetation som f.eks. grønne blade, grønt græs og lignende (median for egenskaben »frugtagtig« på en kontinuert lineær skala > 3,0)

— smag: af sunde og friske oliven med anstrøg af bitterhed og pikant smag, med følgende værdier:

— bitterhed: mild, middel eller udtalt (median på en kontinuert lineær skala ≥ 2,0)

— pikant: mild, middel eller udtalt (median på en kontinuert lineær skala ≥ 2,0).

3.3. Foder (kun for produkter af animalsk oprindelse) og råvarer (kun for forarbejdede produkter)

»Istarsko ekstra djevičansko maslinovo ulje« kan produceres af frugterne af følgende olivensorter: istarska belica, buža, karbonaca, črnica, žižolera, rošinjola, puntoža, leccino, frantoio, moraiolo, pendolino og picholine. En given mængde »Istarsko ekstra djevičansko maslinovo ulje« skal indeholde mindst 80 % af en eller flere af de nævnte sorter.

»Istarsko ekstra djevičansko maslinovo ulje« må indeholde højst 20 % af sorter, der ikke er angivet ovenfor.

Olie, der kun er fremstillet af en sort, skal indeholde mindst 80 % af denne sort.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Istarsko ekstra djevičansko maslinovo ulje«, fra dyrkning til forarbejdning, skal finde sted i det geografiske område, der er defineret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballering af olien skal finde sted i det geografiske område, der er defineret i punkt 4, for at bibeholde dens særlige egenskaber og kvalitet. Ved at emballere olien i produktionsområdet sikres det, at produktets kvalitet mindskes i mindst muligt omfang under transport og gentagen omtapning, hvorved olien ville blive udsat for temperaturudsving, atmosfærisk ilt og lys. Ved at begrænse emballeringen af olien til at finde sted i produktionsområdet sikres det desuden, at de kompetente kontrolorganer kan udføre overensstemmelseskontrol i de interesserede producenters tilstedeværelse, som traditionelt selv emballerer olien. For producenterne er certificeringen af overensstemmelse og retten til at anvende oprindelsesbetegnelsen yderst vigtige, da de styrker forbrugernes tillid, giver producenterne en konkurrencefordel og i sidste ende giver højere fortjeneste.

Emballeringen af olien i produktionsområde gør det væsentligt lettere at kontrollere sporbarheden og kvaliteten, hvilket ville være vanskeligt at gennemføre uden for produktionsområdet.

3.6. Særlige regler for mærkning af det produkt, som betegnelsen henviser til

Betegnelsen »Istarsko ekstra djevičansko maslinovo ulje« skal i kraft af sin størrelse, skrifttype og farve (typografi) være mere fremtrædende end nogen anden påskrift. Størrelsen på angivelsen vedrørende producenten må ikke overstige 70 % af størrelsen på oprindelsesbetegnelsen.

Det er kun tilladt at anvende navne på landbrugsbedrifter, familielandbrug (»stancija«) og lignende såvel som angivelse af deres særlige beliggenhed, angivelse af stednavne, angivelser vedrørende tapning på bedriften eller en sammenslutning af bedrifter beliggende i produktionsområdet, hvis produktet udelukkende er udvundet af oliven, der er høstet i den pågældende bedrifts olivenlunde, det vil sige olivenlunde på det sted, der er angivet på etiketten.

Ingen andre udtryk end dem, der er angivet i produktspecifikationen, må ledsage betegnelsen »Istarsko ekstra djevičansko maslinovo ulje«. Det er tilladt at angive korrekte og dokumenterede udsagn, der har til at fremhæve særlige procedurer, som den enkelte producent anvender, såsom: »fremstillet af én sort«, »håndplukket« og lignende.

Ved mærkning af produktet skal høståret desuden angives.

Ved markedsføring skal hver pakning være forsynet med et mærkat, der indeholder det fælles mærke og pakningens identifikationsnummer, som giver forbrugeren garanti for produktets sporbarhed og for, at produktet stemmer overens med produktspecifikationen.

Alle brugere af logoet, som markedsfører et produkt, der svarer til produktspecifikationen, har ret til at anvende mærkatet på lige vilkår.

Det fælles mærke er vist nedenfor.

Det fælles mærke er en vertikal ellipse med påskriften »Istarsko ekstra djevičansko maslinovo ulje« langs ellipsens ydre rand. Inden i ellipsen er halvøen Istrien afbilledet med et omrids af grænserne for produktionsområdet. Neden for halvøens sydspids er der anbragt en stiliseret dråbe olie.

4. Kort angivelse af det geografiske områdes afgrænsning

Det er kun tilladt at producere »Istarsko ekstra djevičansko maslinovo ulje« inden for de Istrien amts administrative grænser og i en del af Primorje-Gorski Kotar amt. I Istrien amt må produktionen finde sted i følgende byer og kommuner: Buje, Buzet, Labin, Novigrad, Pazin, Poreč, Pula, Rovinj, Umag, Vodnjan, Bale, Barban, Brtonigla, Cerovlje, Fažana, Funtana, Gračišće, Grožnjan, Kanfanar, Karojba, Kaštelir-Labinci, Kršan, Lanišće, Ližnjan, Lupoglav, Marčana, Medulin, Motovun, Oprtalj, Pićan, Raša, Sveta Nedjelja, Sveti Lovreč, Sveti Petar u Šumi, Svetvinčenat, Tar-Vabriga, Tinjan, Višnjan, Vižinada, Vrsar og Žminj. I Primorje-Gorski Kotar amt må produktionen finde sted i følgende byer og kommuner: Mošćenička Draga, Lovran, Opatija, Matulji og Kastav.

5. Tilknytning til det geografiske område

Områdets egenart

For så vidt angår Istriens geologiske, topografiske og i nogen grad klimatiske egenskaber, er halvøen inddelt i tre forskellige områder: den lille, bjergrige kant i nord og nordøst, den centrale bakkede del med flyschaflejringer og kalkstensplateauet langs kysten på den sydlige og vestlige del af halvøen. Den sydlige, vestlige og centrale del, der alle har middelhavsklima, er de væsentligste, når det drejer sig om dyrkning af oliven. På trods af, at halvøen Istrien ligger på grænsen af de breddegrader, der er egnet til dyrkning af oliven, giver dens form og beliggenhed den et mildere klima i forhold til andre områder på samme breddegrad. Således har den sydlige del af Istrien egenskaber, der er typiske for et europæisk middelhavsklima, med stærk påvirkning fra havet, en udtalt tør sommerperiode, en årlig gennemsnitstemperatur på ca. 16 °C og samlet årlig nedbørsmængde på ca. 820 mm. Det vestlige og nordvestlige del har et submiddelhavsklima med knap så tørre somre, en årlig gennemsnitstemperatur på ca. 14 °C og en samlet årlig nedbørsmængde på ca. 1 000 mm.

Allerede de gamle romere anerkendte, at de pedoklimatiske forhold på Istrien var gunstige for dyrkning af oliven, og oliven og olivenolie har i over 2 000 år udgjort ikke blot en væsentlig økonomisk faktor, men har også været Istriens varemærke. Nogle af de amforaer, der er fundet, bærer stadig påskrifterne »Olei Histrici« (istrisk olie) og »Olea flos« (olie fra første presning), hvilket vidner om, at olie af god kvalitet allerede dengang blev forsynet med et mærkat. Olivenolie fra Istrien nåede ad handelsruterne til Norditalien og til de romerske provinser Noricom og Pannonia.

I anden halvdel af det 20. århundrede begyndte dyrkningen af oliven på Istrien at udvikle sig i et hastigere tempo, og med hjælp fra videnskabelige og faglige institutioner blev der anlagt nye olivenlunde, en del af sortimentet blev udvidet, og der blev indført nye teknikker til produktion og forarbejdning af oliven. Den tusindårige tradition med dyrkning af oliven og udviklingen af nye tendenser førte gradvist til, at de historiske olivendyrkere og -forarbejderne blev stadig mere specialiseret. Drevet af deres store nysgerrighed og tilbøjelighed til innovation og indbyrdes konkurrence var de hurtigere om at udnytte nye muligheder for at perfektionere den viden og kunnen, som de havde opnået gennem generationer.

Produktets egenart

»Istarski ekstra djevičansko maslinovo ulje« er værdsat for og genkendelig ved sin høje kvalitet og organoleptiske egenskaber, der hidrører fra en række faktorer. Olien er karakteriseret ved en middel til udtalt og genkendelig aroma af friske oliven, som ofte blandes med mere eller mindre udtalte frugtagtige noter, henholdsvis aromaer af grøntsager eller grøn vegetation (grønne blade, grønt græs og lignende). »Istarsko ekstra djevičansko maslinovo ulje« har en harmonisk smag, der minder om sunde og friske oliven, og er mestendels moderat bitter og pikant.

»Istarsko ekstra djevičansko maslinovo ulje« er rig på flygtige stoffer (C6 og C5), som hænger sammen med de grønne aromaer og den bitre og pikante smag. »Istarsko ekstra djevičansko maslinovo uljes« bitterhed og pikanthed er ikke kun forbundet med det høje indhold af flygtige stoffer, men også en høj andel af phenolstoffer, som ud over at indvirke positivt på oliens organoleptiske egenskaber også gavner dens ernæringsmæssige egenskaber og dens stabilitet, hvilket gør den modstandsdygtig mod oxidering.

Desuden har flere års forskning i ekstra jomfruolier fra Istrien bevist oliernes ernæringsmæssige værdi, og det er blevet bekræftet, at de ud over at være rige på phenolstoffer også indeholder et højt indhold af oliesyre. Det gennemsnitlige indhold af oliesyre i »Istarsko ekstra djevičansko maslinovo ulje« er højt, oftest over 74 %, mens det gennemsnitlige indhold af linolensyre er under 10 %. Denne specifikke kemiske sammensætning i »Istarsko ekstra djevičansko maslinovo ulje«, nemlig det høje indhold at olie- og linolensyre (>7) kombineret med en høj andel af phenolstoffer, bidrager til oliens stabilitet og gør, at den ikke oxiderer.

En væsentlig egenskab ved »Istarsko ekstra djevičansko maslinovo ulje« er dens meget lave indhold af frie fedtsyrer og lave peroxidtal.

Sammenhængen mellem området og produktet

Halvøen Istrien ligger på den nordlige grænse af det område, hvor der kan dyrkes oliven, og det kunne derfor tænkes, at betingelserne på dyrkning af oliven ikke er gunstige. Istrien har dog lige siden romersk tid været anerkendt som et ideelt område til dyrkning af oliven og produktion af olie af høj kvalitet. Det store antal sorter, der dyrkes på Istrien, er et indirekte vidnesbyrd om de gunstige betingelser for olivendyrkning på Istrien. Den kendsgerning, at »Istarsko ekstra djevičansko maslinovo ulje«, uanset hvilke sorter den er lavet af, altid opfylder de organoleptiske og kemiske kriterier, der er angivet i punkt 3.2, tyder på, at de pedoklimatiske forhold på halvøen Istrien har en stor indvirkning på de producerede olivens kvalitet og egenskaber, såvel som på oliens kemiske og organoleptiske egenskaber.

Resultatet af de særlige klimatiske betingelser på Istrien er først og fremmest et højt indhold af enkeltumættede fedtsyrer i det samlede indhold af fedtsyrer i »Istarsko ekstra djevičansko maslinovo ulje«, da oliventræer tilpasser sig til koldere vækstbetingelser ved at producere mere oliesyre (Pannelli m.fl., 1993, i O. Koprivnjak, I. Vrhovnik, T. Hladnik; Ž. Prgomet, B. Hlevnjak, og V. Majetić Germek: Obilježja prehrambene vrijednosti djevičanskih maslinovih ulja sorti Buža, Istarska bjelica, Leccino i Rosulja, Hrvatski časopis za prehrambenu tehnologiju, biotehnologiju i nutricionizam 7, (2012), s. 174).

Den rige kemiske sammensætning af flygtige stoffer i »Istarsko ekstra djevičansko maslinovo ulje«, som påvirker på de grønne aromaer, idet nogle også indvirker på den bitre og pikante smag, hidrører ikke kun fra sortimentet og de klimatiske betingelser, men også fra de produktionsmetoder, som olivendyrkerne anvender, nemlig at høste olivenene, når de er lige netop modne, og anvende god praksis ved opbevaring og forarbejdning af olivene og opbevaring af olien. Derfor har de lokale olivendyrkere og -forarbejdere, som i generationer har opnået og perfektioneret deres ekspertise og færdigheder til at dyrke oliven samt producere og opbevare olie, stor indflydelse på produktets kvalitet.

Produktionsmetoden med tidlig høst, som finder sted, når olivenene endnu er grønne eller plettede og har en fast konsistens, indvirker i høj grad på oliens egenskaber og er blevet et bærende element hos de istriske olivendyrkere. Ved at høste tidligt undgås negative temperaturer, som kan føres til, at olivenene bliver frosne, og derudover undgås angreb af anden og tredje generation af olivenfluen, som begge kan føre til en væsentlig mindskelse i oliens kvalitet. Desuden har en tidlig høst en direkte positiv indvirkning på de kemiske kvalitetsindikatorer og de specifikke egenskaber i smagen og aromaen i de istriske olier. En tidlig høst giver et lavt indhold at frie fedtsyrer, et lavt peroxidtal og lave K-værdier samt en høj intensitet af positive organoleptiske egenskaber, når det drejer sig om smag og aroma (K. Brkić Bubola, O. Koprivnjak, B. Sladonja, D. Škevin, I. Belobrajić, Chemical and sensorial changes of Croatian monovarietal olive oils during ripening. European Journal of Lipid Science and Technology. 114 (2012), s. 1400).

Sammenspillet mellem alle ovennævnte lokale naturlige og menneskelige faktorer giver produktet med oprindelsesbetegnelsen »Istarsko ekstra djevičansko maslinovo ulje« dets genkendelige egenskaber, harmoniske smag og afbalancerede anstrøg pikanthed, bitterhed og frugtagtig aroma af oliven.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.mps.hr/UserDocsImages/HRANA/ISTARSKO%20ED%20MASLINOVO%20ULJE/2015-12-23-IEDMU%20-%20IzmIjenjena%20Specifikacija%20proizvoda.pdf

(1) EUT L 343 af 14.12.2012, s. 1.